BMW 02-sarja

BMW 02-sarja on joukko kompaktiluokan autoja, joita saksalainen autovalmistaja BMW valmisti vuosina 1966–1977. BMW 02 -sarjan autot perustuvat lyhennettyyn versioon BMW:n New Class -sarjasta. 02-sarja sai ihmisten huomion ja teki BMW:stä kansainvälisen brändin.
Ensimmäinen 02-sarjan tuotettu malli oli 1600-2, joka nimettiin myöhemmin 1602:ksi. 02-sarjaa alettiin valmistaa vuonna 1966 ja vuonna 1975 se korvattiin E21-korisella 300-sarjan BMW:llä, lukuun ottamatta 1502 mallia, jonka tuotanto jatkui vuoteen 1977.
Yleiskatsaus.
BMW 1600-2, eli "02-sarja" suunniteltiin edulliseksi perusmallin BMW:ksi - se oli pienempi, halvempi ja paremmin varustettu kuin sitä edeltänyt New Class -sarja, johon 02-sarja perustui. BMW:n design-johtaja Wilhelm Hofmeister määritteli "kaksiovisen mallin" projektin henkilökunnalleen, jonka suunnittelijoina toimivat Georg Bertram ja Manfred Rennen. , "Kaksi-ovisen porrasperän korin ja akselivälin tulisi olla 23 cm lyhyempi ja auton kevyempi kuin New Class -sarja, jotta autosta saataisiin sopivampi myös autourheilusovelluksiin. Tämän määritelmän seurauksena syntyi kaksiovinen porrasperämalli, josta tuli myös perusta 02-sarjan urheiluautosovelluksiin.
Alkuvuonna 1968 avomallisen 02:n korit rakennettiin Baur Karosseriella. Mallistoon kuului myös viistoperä, joka oli mallinimeltään "Touring". Touring-malli oli kehitetty 02-korista ja oli saatavilla vuodesta 1971. Vain 25827 kappaletta Touring-mallia myytiin ja vähäisen suosion vuoksi mallin valmistus päättyi vuonna 1974.
1602.
BMW 1600-2, jossa "-2" viittaa mallin kaksiovisuuteen, teki debyyttinsä Geneven autonäyttelyssä maaliskuussa 1966 ja tätä myytiin vuoteen 1975 asti - vuonna 1971 mallinimi yksinkertaistettiin muotoon "1602". 1602-mallin 1.6-litrainen M10-moottori tuotti 63 kW (84 hv) tehoa 5700 kierroksessa ja 130 N·m vääntöä 3500 kierroksessa. Vuonna 1968, Road &amp; Track arvosteli 2676 yhdysvaltain dollarin hintaisen 1600:n tekstillä "erinomainen auto tuohon hintaan".
Korkean suorituskyvyn 1600 TI -versio esiteltiin syyskuussa 1967. Moottorin puristussuhde oli 9,5:1 ja mallissa käytettiin samaa kahden Solex PHH sivuimu kaasuttimen pakettia kuin 1800 TI mallissa. 1600 TI moottori tuotti  82 kW (110 hv) 6000 kierroksessa ja mallin omapaino on 960 kg. 1600 TI -mallia ei myyty Yhdysvalloissa, koska se ei täyttänyt heidän päästönormejaan.
Syyskuussa 1967 esiteltiin myös rajoitettu sarja avomallia, jota valmistettaisiin Baur-tehtailla vuodesta 1967 vuoteen 1971. Touring-mallin nimeä kantava viistoperä esiteltiin vuonna 1971, mutta sen valmistus lopetettiin vuonna 1972.
2002.
Sekä BMW:n tuotesuunnittelujohtaja Helmut Werner Bönschillä että M10-moottorin suunnitelleella Alex von Falkenhausenilla oli kahden litran moottori asennettuna heidän henkilökohtaisissa käytössään olleissa 1600-2-malleissa. Tajutessaan toistensa tehneen saman muutoksen autoihinsa, he laativat yhteisen ehdotuksen BMW:n hallitukselle valmistaa kaksilitrainen versio 1600-2-mallista. Samoihin aikoihin Amerikkalainen maahantuoja Max Hoffman oli toivonut BMW:ltä urheilullisempaa versiota 02-sarjasta amerikkalaisille markkinoille.
Isomman coupé ja neliovisedanin myötä 2.0 litran moottorimallia myytiin kahdella viritystasolla: perustason yhdellä kaasuttimella varustettu 2002, joka tuotti 75 kW (101 hv), sekä kahden kaasuttimen ja korkeamman puristussuhteen 2002 ti, joka tuotti 89 kW (119 hv). Vuonna 1969 markkinoille tuotiin myös perustason moottorilla ja kolmevaihteisella ZF:n valmistamalla 3HP12-automaattivaihteistolla varusteltu 2002 Automatic -malli.
Vuonna 1971 Baur cabriolet päivitettiin 1.6 litran moottorista 2.0-litraiseen moottoriin. Mallinimeksi annettiin 2002 TopCabriolet ja samaan aikaan Touring 02 -malli tuli saataville kaikilla tuolloin tarjolla olleilla mallisarjan moottoreilla. 2002 ti -mallin korvaajaksi suunnitellussa 2002 tii -mallissa oli käytössä ruiskutuksella varustettu 97 kW (130 hv) moottori, jolla saavutettiin 185 km/h huippunopeus. 2002 tii Touring -mallia oli saatavilla tii-mallin ja Touring-korin koko elinkaaren ajan vuoteen 1974 saakka.
Frankfurtin autonäyttelyssä 1973 esiteltiin 2002 Turbo, joka oli sekä BMW:n että euroopan ensimmäinen turboahdettu tuotantoauto ja ensimmäinen turboahdettu tuotantoauto General Motorsin 60-luvulla valmistaman Chevrolet Corvairin jälkeen. 2002 Turbo tuotti 127 kW (170 hv) 5800 kierroksessa ja 240 N·m vääntömomentin. 2002 Turbossa käytettiin perustana 2002 tii -mallin moottoria, johon oli asennettu KK&amp;K:n turboahdin ja moottorin puristussuhde oli laskettu suuremmilla polttokammioilla 6,9:1:een moottorin nakutuksen välttämiseksi. Moottorissa käytettiin Kugelfischerin mekaanista polttoaineruiskua ja giljotiinityyppistä kaasuläppää. 2002 Turbo esiteltiin juuri ennen vuoden 1973 öljykriisiä, minkä vuoksi sitä valmistettiin vain 1672 kappaletta.
1802.
1802 esiteltiin vuonna 1971 ja malli oli saatavana joko kaksiovisena sedanina tai kolmeovisena samana vuonna esiteltynä Touring-viistoperänä. Touring-mallin tuotanto jatkui vuoteen 1974 ja 1802 sedan-mallin tuotanto päättyi vuotta myöhemmin.
1502.
Vuonna 1975 esiteltiin polttoainetaloudellisempi, matalaoktaanisemman polttoaineen käyttöön soveltuva 1502. Tämä käytti iskutilavuudeltaan 1602:ta vastaavaa 1.6-litraista moottoria matalammalla 8,0:1 -puristussuhteella tuottaen 55 kW (74 hp) tehoa. Vuonna 1975 esitellyn BMW 3 (E21) -sarjan korvatessa muut 02-sarjan mallit, 1502:n tuotantoa jatkettiin edelleen vuoteen 1977 saakka.
Vuosimallista muutoksia.
1971 facelift.
Vuonna 1971 02-Sarja sai kasvojenkohotuksen. Kolmeovinen "Touring"-viistoperä ja 1802 malli esiteltiin osana faceliftiä ja 2002 ti korvattiin 2002 tii:llä. Muita muutoksia olivat korin ympärille kaartuvat puskurit kaikissa malleissa, kaksiosainen mittaristo ja uudet istuimet.
1973.
Kosmeettisia muutoksia, joihin kuuluivat mm. takavalot (poislukien amerikkalaiset Touring-mallit) sekä molemmat etusäleiköt.
1975.
1502 esiteltiin perusmalliksi.
Erityisiä malleja.
2002 ti Diana.
Kilpa-ajaja Hubert Hahnen ja Diana Körnerin avioliittoa juhlistettiin 2002 ti Diana -mallilla, jota valmistettiin kahdentoista kappaleen erikoiserä. Muutoksina mm. BMW 2800 CS -mallin kaksoisajovalot, nahkasisustus ja italialaiset alumiinivanteet. Jokainen valmistettu auto maalattiin eri värillä ja näistä vain neljä on tiettävästi jäljellä.
1602 Elektro.
Vuoden 1972 olympialaisissa esiteltiin BMW:n kehittämä, sähkökäyttöinen 1602 Elektro -konseptimalli. Tätä valmistettiin kaksi kappaletta, joilla kyyditettiin erikoisvieraita ja tarjottiin tukea pitkän matkan kävelijöille ja maratoonareille olympiakisojen aikana. Autossa oli 350 kg painoinen, kahdestatoista konepellin alle sijoitetusta lyijyhappoakusta koostuva pakkaus, jonka toimintasäde oli noin 30 km.
Moottoriurheilu.
BMW 2002:lla kilpailtiin Trans Am -sarjassa alle kahden litran luokassa vähäisellä menestyksellä Alfa Romeon, Porschen, ja Datsunin hallitessa sarjaa. Trans Am -kilpasarjan kultaisina vuosina (1966-1972) BMW:llä ajettiin kahteen voittoon vuoden 1970 Bryarin ja Bridgehamptonin kisoissa. Ferfried Prinz von Hohenzollern ja Gerold Pankl voittivat vuoden 1971 Nürburgringin 24 tunnin kilpailun ajamallaan BMW 2002:lla.
2002 ti menestyi radalla Hans-Joachim Stuckin ja Clemens Schickentanzin voittaessa kaikkien aikojen ensimmäisen Nürburgringin 24 tunnin kilpailun vuonna 1970, ja mallilla on myös voitettu monia mäkikisoja sekä Euroopan rallimestaruus vuonna 1971.["citation tarvitaan"]